钦定古今图书集成/明伦汇编/官常典/第705卷 > 晋书 > 《论桓彝》
## 钦定古今图书集成/明伦汇编/官常典/第705卷 > 晋书 > 《论桓彝》

史臣曰：醨风潜煽，醇源浸竭，遗道德于情性，显忠信
于名教。首阳高节，求仁而得仁；泗上微言，朝闻而夕
死。原轸免胄，懔然于往策；季路绝缨，邈矣于前志。况
交霜雪于杪岁，晦风雨于将晨，喈响或以变其音，贞
柯罕能全其性。桓茂伦抱中和之气，怀不挠之节，迈
周、庾之清尘，遵许、郭之遐轨，惧临危于取免，知处死
“之为易。”扬芬千载之上，沦骨九泉之下，仁者之勇，不
其然乎？至夫基构迭污隆，龙蛇俱山泽，冲逡巡于内
辅，豁陵厉于上游，虔振北门之威，秀坦西阳之务，外
有捍城之用，里无末大之嫌，求之名臣，抑亦可算。而
温为亢极之资，元遂履霜之业。是知敬仲之美，不息
檀台之乱；甯俞之忠，无救奕棋之祸。子文之不血食，
悲夫！